**ΨΗΦΙΣΜΑ ΚΑΤΑΔΙΚΗΣ ΤΗΣ ΠΑΡΑΝΟΜΗΣ προφυλάκισης και κράτησης του νεοεκλεγέντος δημάρχου Χειμάρρας κ. ΦρέντΙ ΜπελέρΗ**

**από τις Αλβανικές Αρχές**

***Η Βουλή των Αντιπροσώπων* *της Κυπριακής Δημοκρατίας*,**

*Έχοντας υπόψη* τη σύλληψη και κράτηση από τις αλβανικές αρχές του προέδρου της Δημοκρατικής Ένωσης Εθνικής Ελληνικής Μειονότητας «Ομόνοια» και νεοεκλεγέντος Δημάρχου Χειμάρρας κ. Διονύση - Φρέντι Μπελέρη, στις 12 Μαΐου 2023,

*Λαμβάνοντας υπόψη* ότι, οι αλβανικές αρχές δεν παρέθεσαν αδιάσειστα στοιχεία ως προς τους λόγους σύλληψης, προφυλάκισης και συνεχιζόμενης μέχρι σήμερα κράτησης του κ. Φρέντι Μπελέρη,

*Επισημαίνοντας* ότι, στις 14 Μαΐου 2023 διεξήχθησαν εκλογές για την τοπική αυτοδιοίκηση στην Αλβανία και η βούληση του εκλογικού σώματος ανέδειξε ως Δήμαρχο Χειμάρρας τον κ. Μπελέρη, με ποσοστό της τάξεως του 50,24%,

*Υπογραμμίζοντας* ότι, ο νεοεκλεγείς Δήμαρχος Χειμάρρας παραμένει προφυλακισμένος, αποστερούμενος τόσο των ατομικών όσο και των πολιτικών του δικαιωμάτων, χωρίς οποιαδήποτε στοιχεία εις βάρος του,

**Ψηφίζει ως ακολούθως:**

1. *Καταδικάζει* τη σύλληψη και συνεχιζόμενη κράτηση του νεοεκλεγέντος Δημάρχου Χειμάρρας από τις αλβανικές αρχές, διακηρύττοντας την ανάγκη σεβασμού της αρχής της νομιμότητας και του τεκμηρίου αθωότητας που αποτελούν θεμελιώδη συστατικά στοιχεία ενός κράτους δικαίου.
2. *Εκφράζει* την αλληλεγγύη της προς τον νεοεκλεγέντα Δήμαρχο Χειμάρρας και προς την ελληνική μειονότητα της Αλβανίας, η οποία έχει δικαίωμα απόλαυσης όλων των θεμελιωδών δικαιωμάτων και ελευθεριών που προστατεύονται από τις διεθνείς συνθήκες και τους κανόνες του διεθνούς δικαίου.
3. *Διακηρύττει ότι η* Αλβανία, ως υπό ένταξη στην Ευρωπαϊκή Ένωση (ΕΕ) χώρα, έχει υποχρέωση να επιδείξει τον απαιτούμενο σεβασμό στα ατομικά και πολιτικά δικαιώματα των πολιτών της, όπως και στις αρχές και αξίες που θεμελιώνουν την ΕΕ, μεταξύ των οποίων η διασφάλιση των δικαιωμάτων των μειονοτήτων, το κοινό περί δικαίου αίσθημα και το κράτος δικαίου και ότι οφείλει *να*  προβεί το ταχύτερο σε όλες τις απαιτούμενες ενέργειες προς αποκατάσταση των ανθρωπίνων δικαιωμάτων του κ. Φρέντι Μπελέρη, με την άμεση αποφυλάκισή του και συνακόλουθα την ανάληψη των καθηκόντων του ως Δημάρχου Χειμάρρας.